Document ID: 32005D0139

NÕUKOGU OTSUS,
17. veebruar 2005,
millega pikendatakse otsuses 2002/148/EÜ, millega lõpetatakse AKV-EÜ partnerluslepingu artikli 96 kohased konsultatsioonid Zimbabwega, sätestatud meetmete kohaldamisaega
(2005/139/EÜ)
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artikli 300 lõike 2 teist lõiku,
võttes arvesse Cotonous 23. juunil 2000 allakirjutatud AKV-EÜ partnerluslepingu (edaspidi “AKV-EÜ leping”) rakendamiseks võetavaid meetmeid ja järgitavaid menetlusi käsitlevat sisekokkulepet, (1) eriti selle artiklit 3,
võttes arvesse komisjoni ettepanekut,
ning arvestades järgmist:
(1)
Nõukogu otsusega 2002/148/EÜ (2) lõpetati Zimbabwe Vabariigiga AKV-EÜ lepingu artikli 96 lõike 2 punkti c kohased konsultatsioonid ning kasutusele võeti nimetatud otsuse lisas sätestatud asjakohased meetmed.
(2)
Nimetatud meetmete kohaldamisaega pikendati otsusega 2003/112/EÜ (3) kuni 20. veebruarini 2004 ja otsusega 2004/157/EÜ (4) kuni 20. veebruarini 2005.
(3)
Zimbabwe valitsus rikub jätkuvalt AKV-EÜ lepingu artiklis 9 osutatud põhielemente ning hetkeolukord Zimbabwes ei taga inimõiguste, demokraatlike põhimõtete ega õigusriigi austamist.
(4)
Seetõttu tuleks otsuse 2002/148/EÜ artiklis 2 osutatud meetmete kohaldamisaega pikendada,
ON TEINUD JÄRGMISE OTSUSE:
Artikkel 1
Otsuse 2002/148/EÜ artiklis 2 osutatud meetmete kohaldamist pikendatakse 20. veebruarini 2006. Need meetmed vaadatakse uuesti läbi olukorra põhjaliku hindamise alusel, mis tehakse 2005. aasta märtsis Zimbabwes toimuvate parlamendivalimiste valguses.
Käesoleva otsuse lisas esitatud kiri on adresseeritud Zimbabwe presidendile.
Artikkel 2
Käesolev otsus jõustub Euroopa Liidu Teatajas avaldamise päeval.
Brüssel, 17. veebruar 2005

Labels: 10
18
15
11